**BESZÁMOLÓ**

**A Magyar Állatorvosok Világszervezete – 2022. október 14-15.-én Csíkszeredában (Erdély) megtartott 25. jubileumi nemzetközi szakmai konferenciájáról**

Kitűnő körülmények között zajlott le a 2022 október 14-15-én, Csíkszeredában megszervezett nemzetközi szakmai konferencia.

A konferencia fő helyszínének a Hunguest Hotel Fenyő adott otthont, ahol a szállás és az étkezés is volt.

A konferencián rekord számú állatorvos, illetve hallgató, mintegy 350-en vettek részt Magyarországról, Erdélyből, Vajdaságból és Felvidékről. Sajnos a háború miatt a kárpátaljai kollegáink nem tudtak részt venni.

A pénteki plenáris ülés a Csíki Játékszínben (színház) zajlott le, ahol telt ház előtt a konferenciát **Sziebert Gergely, a MÁVSZ elnöke**, nyitotta meg.

Köszöntő beszédeket mondtak: **Kelemen Hunor az RMDSZ elnöke**, **Bognár Lajos Országos főállatorvos-Magyarország**, **Kóródi Attila Csíkszereda polgármestere**, **Becze István a Székely Gazdaszervezetek Egyesületének elnöke.**

A plenáris ülés előadásai a program szerint zajlottak le.

**Gyuricza Csaba** ismertette az agrár felső oktatás helyét és szerepét egy új világrend kezdetén, majd **Sótonyi Péter** a szokásos figyelemkeltő és magával ragadó módon bemutatta a nemzeti kincsünk a ló című előadását. **Kenéz Árpád** az állattenyésztés múltjának érdekességeiről tartott egy rendhagyó előadást. Az aktuális, Magyarországon zajló madárinfluenza járvány tapasztalatait **Vajda Lajos**, az Országos Járványügyi Központ vezetője ismertette. Hasonló témában, a jelen lévő régióelnökök számoltak bea járvány-helyzetről Szerbiában, Romániában és Szlovákiában.

Délután egy csodálatos orgonahangversenyen vettünk részt a csíksomlyói kegytemplomban.

Az esti állófogadáson a jó hangulatot hozták meg a csíkszeredai néptáncosok és énekesek, akik felcsíki, vajdaszentiványi, moldvai csángó és marosszéki dalokat és táncokat adtak közös táncra hívva a résztvevőket. A későbbiekben zenész állatorvos kollegák adtak ízelítőt a moldvai csángó népi muzsikából. Az éjfélig tartó mulatságra a talp alá valót DJ biztosította.

A következő napon, szombaton a konferencia két helyszínen zajlott le. A haszonállat szekció a Hunguest Hotel Fenyő konferencia termében, míg a kedvtelésből tartott állatok szekció a Csíki Játékszínben.

**Haszonállat szekció**

A tematikus napon a nagyállat-gyógyászati előadások sorát **Nagy András** nyitotta meg a kolozsvári Állatorvosi Egyetemről. Kimerítő és rendkívül érdekes előadást hallhattunk a természetben előforduló egyes növényi mérgezések előfordulásáról, a növények által kiváltott kórképekről.

A következő előadásban **Szalai Romina** kolléganő a Vajdaságból nagyon érdekesen beszélt a palicsi állatkertben elhullott állatok diagnosztikai boncolása során talált eredményekkel kapcsolatosan. Nagyon érdekes volt hallani, mekkora felkészültséget igényel, ha valaki egzotikus állatok megbetegedéseit próbálja felderíteni.

A délelőtti szekció utolsó előadásában **Crecan Christian** kolozsvári kollégánk a lovak Wobbler-szindrómájának egy új sebészeti megközelítését mutatta be. Jól jelzi a szekció előadásait, hogy a korai kezdés ellenére végig szinte tele volt az előadó.

A kávészünet utáni első előadást **Sikó-Barabási Sándor** és **Péter Levente** tartotta *A székelyföldi nagy ragadozók (barnamedve, farkas) viselkedéséről.* Sikó-Barabási Sándortól a farkasok viselkedéséről nagyon érdekes és tanulságos tapasztalatokat hallhattunk, amelyek rámutattak az ember felelősségére a vadon élő állatokkal való kapcsolat kialakításában és annak a fontosságára, hogy megismerjük a farkasok viselkedését, „lélektanát”, ami által segíteni tudjuk a farkas populációk természetbeni ellenőrzését és az emberrel való konfliktusok kezelését.

Ezután Péter Levente egy nagyon érdekes, anekdotákkal, gyönyörű fotókkal illusztrált előadást tartott a barnamedvéről, megerősítve a szakmai hozzáállás jelentőségét a vadgazdálkodásban és megoldásokat mutatva a veszélyes ragadozókkal, a barnamedvével való együttélés lehetőségeiről feltételeiről.

A második előadást **Süli Tamás** tartotta: Szerológiai és molekuláris biológiai vizsgálatok lehetőségei és korlátait a haszonállatpraxisban címmel, amely visszazökkentett bennünket a praxisok mindennapjaiba. Rámutatott a különböző diagnosztikai vizsgálatok lehetőségeire, azok ésszerű alkalmazására a mindennapi gyakorlatban és nagyon hasznos útmutatást adott a különböző betegségek gyors és pontos kimutatásának lehetőségeiről.

A harmadik előadást **Kléh Zsolt** tartotta: A siker egyetemes törvényei címmel, amely gyakorló állatorvosok lelki világát próbálta feltérképezni és segíteni abban, hogy a mindennapi stresszhelyzeteket könnyebben, helyesebben kezeljük.

**Kedvtelésből tartott állatok szekció**

A nap első előadójaként, **Pálosi Csaba** részletesen és érdekesen ismertette a röntgen és ultrahang gyakorlati felhasználhatóságát a praxisokban.

Második előadóként **Ambriskó Tamás** a tőle megszokott alaposággal és szakmaisággal mutatta be az anesztézia alkalmazhatóságát a mindennapi munkánkban.

A szünet előtti, utolsó előadóként **Németh Tibor** a gyomor- és a bél sebészetéről tartott, szépen illusztrált előadást.

A kávészünet után **Németh Tibor** folytatta a programot és egy nagyon tartalmas beszámolót tartott a kisállatok húgyúti problémainak sebészeti megoldásairól.

Második előadóként, **Ipolyi Tamás** egy, a hallgatóság véleménye szerint is fantasztikus előadást tartott a kis állatok ortopédiai vizsgálatáról. Valóban nagyon hasznos es új információkkal lehettünk gazdagabbak.

Végül **Pelle György** egy forradalmian új oldalát mutatta meg az ortopédiának, ezen belül a szögstabil implantátumok használatára hívta fel a figyelmünket. Bonyolult csonttörések műtéti megoldása esetében bemutatva ezek jobb használhatóságát a klasszikus implantátumokkal szemben.

A konferencia a szombat déli közös ebéddel zárult.

Összességében egy nagyon sikeres és nagy részvételű konferenciát tudhatunk magunk mögött.

Köszönet a rendezőknek és a résztvevőknek

Régió elnök és szervező: Sikó-Barabási Sándor